בס"ד

הנושא הזה הוא אולי הנושא הכי "חם" אצל בני נוער בימינו. הם מתמודדים עם המון תאוות שמונחות לפתחם וכל הזמן שואלים את עצמם איך להתמודד עם הכוחות השליליים שיש בתוכם. המושג של "נפילות" מאוד רווח והם מייחסים אותו לשלל של נפילות בתחומים שונים, אולם אולי ניתן לומר שבעיקר לנפילות בתחום התאוות המיניות וחוסר צניעות מסוגים שונים.

לכן אני חושבת שזה ושיעור בעל חשיבות עליונה ויש להקדיש מחשבה רבה לאופן בו מלמדים אותו.

שלב א'- דילמות

אנחנו מחלקים את הכיתה לשלשות. כל שלשה מקבלת סיפור דילמה ואחד התלמידים הוא המתלבט. תלמיד אחד מייצג קול שלילי והשני קול חיובי והם צריכים לכתוב לו את הנימוקים- למה לעשות את הטוב או את הרע בדילמה שלפניו.

חוזרים למליאה וכותבים על הלוח את הנימוקים בלי לדעת את הסיפורים שמאחוריהם.

מוצאים שהנימוקים תמיד מאוד דומים.

נימוקים שליליים אפשריים: זה רק משהו קטן; אף אחד לא ידע; מה איכפת לך? ; ממש ממש בא לך על זה; מותר פעם להיות משוחרר; אל תהיה כזה כבד; זה בעצם מעשה טוב

נימוקים חיוביים אפשריים: חבל אתה תצטער; אבא יצטער; אמא תצטער; ה' יצטער; אחרי פעם אחת יבואו עוד פעמים;

אז השאלה מה אנחנו עושים? מה עושה האדם כדי להתמודד?

שלב ב'- שיתוף

מבקשים מהתלמידים אם הם מוכנים לשתף בהתמודדות כזו ומה עזר להם וכותבים את מה שעזר על הלוח.

אומרים להם שתמיד, בכל הדורות, אנשים התמודדו עם קשיים דומים בכל מיני תחומים וחיפשו דרכים להתמודדות עם היצר ששוכן בתוכנו והיו לאנשים כל מיני רעיונות ובחוברת שלנו יש שניים: האדמו"ר מפיאסצנה והרב קוק.

מספרים על האדמו"ר מפיאסצנה ועל הגישה החינוכית המיוחדת שלו. שואלים אם יש למישהו רעיון מה מחנך דגול כמוהו יאמר לעשות עם ילד עקשן ועם ילד כעסן? קוראים בפנים ומסבירים.

(אפשר להשתמש בדף עבודה מצורף)

קוראים את הרב קוק ומסבירים את המושגים ישר וכובש. ניתן להשתמש בתמונות המצורפות. כדאי לשאול- האם זוכרים את שתי הגישות השונות של הסבא מסלבודקה והסבא מנובהרדוק ולשאול למי מהם מתאימה יותר דרך הכובש ולמי דרך הישר?

חשוב לומר לתלמידים שיש עוד המון רעיונות להתמודדות ואני ממליצה מאוד להקריא לסיום את המכתב של הרב הוטנר בעניין- מחזק ומרגיע כל מי שחווה קשיים והתמודדויות, והרגיש שנכשל.

דוגמאות לדילמות: (לקוחות מהעולם של התלמידות שלי- כל אחד צריך להתאים לתלמידים שלו)

חברה רואה בפנימייה סרט בסמרטפון שלה. לא תכננת לראות עכשיו סרט ויש לך דברים חשובים לעשות אבל נראה שהוא מאוד מלהיב ובא לך ממש.

גילית שאחותך לקחה לך את החצאית שאת אוהבת בלי רשות. את רק מחכה לרגע שהיא תבוא הביתה ותוכלי לכעוס עליה כמו שצריך

חזרת הביתה מאוד עייפה. היה לך יום לא כל כך שמח ואחותך הקטנה מבקשת שתציירי לה ציור. אחותך שבכיתה ח' סתם יושבת על הספה וקוראת ספר

היה לך מצב רוח ממש טוב כי הצלחת להתייחס בבוקר יפה לאחים שלך ולעזור לאמא שלך. ואז על הבוקר המורה חילקה מבחנים והציון לא משהו. לא בא לך להיות עצובה...

ישבת בשולחן עם חברות והן מספרות סיפור ממש עסיסי על אחת הבנות בשכבה. בא לך מאוד להמשיך לשמוע אפילו שנראה לך שזה לא כל כך יפה.

שוטטת באינטרנט לחפש שמלה ופתאום גילית אתר היכרויות ממש מגניב. לאט לאט נסחפת לעניין וכיום קשה לך להפסיק להתכתב עם אנשים באתר